Zajac, Pavol, poslanec NR SR (2014-02-13):
Vážená pani predsedajúca, vážené dámy a páni. Dovoľte mi na úvod povedať, že považujem odchod Roberta Fica a vedenia parlamentu, že nevedeli zariadiť to, že vyslovenie nedôvery premiérovi nevedeli zorganizovať tak, aby bol premiér tu prítomný tak, ako všetci premiéri pred ním, považujem to za pohŕdanie parlamentnou demokraciou na Slovensku. Schôdza mohla byť zajtra, alebo mohla byť včera. Nebol to žiaden problém. Poďme teraz k tomu, prečo bola zvolaná táto schôdza. Meritom zvolania tejto schôdze je emisná kauza. Ale ja vo svojom vystúpení popíšem aj ďalšie kauzy prvej vlády Roberta Fica, ktoré ho začínajú dobiehať. Začínajú ho dobiehať v druhej vláde. A je to dôležité povedať, pretože tieto kauzy z prvej vlády Roberta Fica ho začínajú dobiehať nie preto, že on musí platiť nejakými súkromnými peniazmi alebo peniazmi pána Počiatka, ale verejnými zdrojmi, peniazmi občanov Slovenska. Ak by to boli súkromné zdroje, tak nech si s nimi robí čo chce. Ale sú to verejné zdroje, ktoré sa takto strácajú a chýbajú v našej spoločnosti. Takže začnem tou emisnou kauzou. Áno, je to 47 mil., o ktoré Slovensko prišlo. Kolega Brocka hovorí, že aj viac. Zatiaľ budem pracovať s týmto číslom 47 miliónov. Inak ďalšie kauzy, keď budem popisovať, následne na konci ich spočítam tak, aby občania Slovenska vedeli, ktoré kauzy z prvej vlády Roberta Fica začínajú dobiehať nie jeho vládu, ale občanov Slovenska. Takže 47 miliónov. Dámy a páni, aj na výbore od kolegov zo SMER-u, aj na chodbách som sa dozvedel: Robert Fico o tom nevedel, a keď sa dozvedel, odvolával ministrov a konal. Dámy a páni, na Slovensku máme Slovenskú informačnú službu. Ak by o takom biznise, v ktorom bolo zapojené toľko firiem, ako sme to videli na grafe, nevedela Slovenská informačná služba, tak ju nepotrebujeme. Slovenská informačná služba podľa zverejnených informácií vedela o tomto biznise, monitorovala ho a podala predsedovi vlády, lebo je to jej povinnosť, informáciu podľa zverejnených informácií, ktoré boli dané. A radi by sme vedeli, či túto zvodku pán premiér dostal a ako s ňou naložil. Teda keď SIS-ka monitorovala tento evidentne nevýhodný biznis pre Slovensko, doložila to premiérovi Ficovi, prečo nekonal pred podpísaním zmluvy? Dámy a páni, tí, čo ste robili v biznise, ak podpíšete zmluvu, ak sú tam penále, ak sú tam poplatky, potom už je ťažko zrušiť tú zmluvu. Zmluvu netreba podpísať, treba konať pred, nie po. Takže ešte raz, ak Slovenská informačná služba monitorovala to, premiér o tom vedel, mal to zastaviť predtým a nie potom. Dámy a páni, ďalšia kauza, o ktorej sa už málo hovorí, kauza Lemikon. Cyperská firma odkúpila pohľadávky Športky voči Tiposu, pán minister, vtedy financií, Počiatek to podpísal, uhradil 16 mil. eur. Tretia kauza, Union. Zdravotná poisťovňa Union za zákaz zisku dala nás na arbitráž, 25 mil., plus ďalších 15 mil. poplatky, plus zastúpenie, právne zastúpenie. Štyridsať miliónov, dámy a páni. Chce niekto z vás hádam povedať, že to nebudeme platiť? Poďme k doprave, lebo v doprave, na doprave vyrástlo najviac mecenášov SMER-u, najviac biznismanov, pretože tam sa robia najväčšie objemy. Tak poďme ku biznisu storočia, R1, PPP projekt Pribina. Pán minister Vážny, skúsme si nahodiť čísla. Tri roky sme platili 130 mil., ďalších 27 rokov budeme platiť 125 mil., dokopy 3 mld. 765 mil. Chce to niekto spochybniť? Dámy a páni, ale ja som korektný. Poviem rozdiel. Ak by sme to stavali z eurofondov, stálo by to 460 mil. a Slovensko, slovenskí daňoví poplatníci by z toho zaplatili zhruba 20 %, pretože toľko je spoluúčasť pri financovaní eurofondov. Tých eurofondov, ktoré babráckym spôsobom nevyčerpáme. Takže stálo by to Slovensko 112 mil. eur. A ja som korektný, zahrniem vám, že za 30 rokov by nás stála údržba týchto 46 km, 1 km na rok nás vyjde údržba zhruba 100 000 eur, to znamená, údržba by nás stála 138 mil. eur. To znamená od 3,7 mld. eur odpočítame 112 mil., 138 mil., vyjde rozdiel 3,5 mld. eur, ktoré občania Slovenska za tento lízing za 30 rokov zaplatia. Ďalší biznis, biznis desaťročia na doprave, Skytoll, na elektronické mýto. V súťaži boli vyradené lacnejšie ponuky, rozdiel medzi najväčšou a najnižšou ponukou 230 mil. eur. Spochybňuje niekto toto číslo? Postavte sa, vážení, a povedzte, že to nie je pravda. O toľko zaplatia daňoví poplatníci cez NDS-ku, samozrejme, NDS, akciová spoločnosť. Len pri podpise zmluvy bol rozdiel 230 mil. Ďalšia kauza, teda ešte zostanem pri doprave. Nedá mi nespomenúť v tejto súvislosti: povedal premiér Robert Fico v roku 2007, že v roku 2010 bude D1 diaľnica v Košiciach? Ja dneska funkcionárom SMER-u musím vysvetľovať, prečo musia chodiť cez Maďarsko do Košíc. Hovorím, pýtajte sa svojho premiéra, ktorý povedal v roku 2007: v roku 2010 bude diaľnica v Košiciach. Prečo ju neurobil? Veď do roku 2010 vládol? V normálnom civilizovanom svete by takýto politik sa musel zahrabať tri metre pod zem a nikdy už sa neukázať občanom. Povedal to verejne pred všetkými občanmi Slovenska. Diaľnica nie je dodneska. Dneska ani pán minister Počiatek nemá odvahu povedať, kedy tam bude diaľnica. A ešte zostaňme pri doprave, alebo pri bývalom ministrovi financií Počiatkovi. Lebo to tiež dobieha, tieto kauzy z prvej vlády Roberta Fica dobiehajú dneska. Pán minister, boli ste v máji 2008 na jachte J&T finančnej skupiny v Monaku. Zaujímavé, že v tom období sa práve pomerne dosť vážne jednalo o kurze slovenskej koruny, teda určoval sa kurz slovenskej koruny voči euru. Následne finančná skupina J&T, Istrokapital, získala obrovskými obchodmi na burze, na tomto kurze zarobila. Premiér Robert Fico vám udelil žltú kartu, ale následne si vás zobral do ďalšej vlády za ministra dopravy. Dobieha ho to? Dobieha ho to. Poviem len jeden príklad už z tohto pôsobenia, z druhej vlády. Dámy a páni, niekoľkokrát som to tu spomínal, rekonštrukcia železničnej trate Zlatovce – Trenčianska Teplá, boli tam dve ponuky, jedna za 200 mil., druhá za 240 mil. Samozrejme, pán minister Počiatek dal druhému v poradí za 240 mil. túto zákazku. Dneska už Európska komisia, Brusel, prešetruje tento tender a Slovensku nepreplatí túto zákazku z eurofondov. Budeme musieť zaplatiť zo štátnej kasy tých 240 mil., budeme musieť zaplatiť ušlý zisk firme, ktorá sa bude o oňho súdiť a ešte zaplatíme aj pokutu Európskej komisie. A po štvrté, túto čiastku už nestihneme vyčerpať z eurofondov, toto, čo nám Brusel daroval, teda dával z eurofondov, my nevyužijeme a zaplatíme zo štátnej kasy. Dámy a páni, rozdiel bude 260 mil., ktoré zaplatíme zo štátnej kasy. A zaplatia to znova občania Slovenska. Poďme ku kauze dotácií solárnych elektrární, pre zjednodušenie tak to budem hovoriť. V roku 2009 minister hospodárstva rozhodol o čiastke, ako budú dotované solárne elektrárne. Dámy a páni, len najbližší priatelia a mecenáši SMER-u o tom vedeli a rýchle tieto elektrárne postavili. A oni dostávali najvyššiu dotáciu. Táto dotácia je na úrovni 160 mil. eur za rok krát 15 rokov, na ktoré to majú garantované a podpísané a zazmluvnené. Je to 2,4 mld. za 15 rokov. Mohol by som hovoriť o ďalších kauzách, ktoré tu boli spomínané. Nástenkový tender bol zastavený, vyšetruje sa, dobre, zatiaľ do toho súčtu to nebudem zahŕňať. Dotácie pre sociálne podniky, tiež by sa dalo rozprávať, či by do toho súčtu sme to nemali zahrnúť. Ale poďme to spočítať. Dámy a páni, emisná kauza 47 mil., pán Brocka, zatiaľ budeme narábať s touto čiastkou, Lemikon 16 mil., arbitráž Union 40 mil. Zabudol som spomenúť, keď hovorím o arbitrážach, momentálne prebieha arbitráž medzi Slovenskom a U.S. Steel Košice. Dámy a páni, ktorí o tom neviete, 257 mil. Prečo sa súdi U.S. Steel Košice? Pretože v roku 2007 rozhodol pán Holjenčík o tom, že budú platiť poplatky tieto fabriky za dodanie do siete aj tej energie, ktorú sami spotrebujú. A dneska sa U.S. Steel Košice o to súdi. Ale zatiaľ vám to do účtu, tých 257 mil. nebudem počítať, lebo ešte nevieme, ako dopadne arbitráž. PPP projekt Pribina R1 3,5 mld., 3,5 mld. eur za 30 rokov. Ale zaplatia to daňoví poplatníci. Každý jeden minister financií, ktorý bude, si pekne krásne musí nachystať tých 125 mil. každý rok. Veľmi rád by pán minister Kažimír toho roku neplatil, veľmi rád by to už mal postavené z eurofondov, ale musí nachystať 125 mil. a krát 30 rokov. Poďme ďalej, elektronické mýto, Skytoll, 230 mil., len rozdiel. Po šieste, Zlatovce – Trenčianska Teplá, tak isto tých 260 mil. zatiaľ vám počítať nebudem, pretože ešte nevieme, ako dopadne súd s Európskou komisiou. Hádam sa vám podarí presvedčiť Komisiu, že ste to urobili správne. Ale mám veľkú obavu, že nie. Ale zatiaľ vám to nebudem počítať. Dotácia na solárne panely, 2,4 mld. na 15 rokov. Dámy a páni, dokopy to je 6,6 mld. 238 mil., 6 mld. 238 mil. na piatich kauzách, ktoré sú z prvej vlády Roberta a ktoré ho dneska dobiehajú. Ale keby dobiehali len Roberta Fica, dobiehajú občanov Slovenska. Tieto peniaze dneska chýbajú. Občania Slovenska, chcem vám povedať, že keď dneska sa sťažujete na to, že sú nízke dôchodky, hlavne starodôchodcovia máte nízke dôchodky, keď chýbajú peniaze v zdravotníctve, keď zdravotné sestry v súkromnom sektore majú nízke mzdy. Áno, majú nízke mzdy. Aj preto som ich bol na Štedrý deň podporiť a navštíviť v súkromnej nemocnici, lebo si naozaj myslím, že keď majú príslušné vzdelanie a prax, tak by mali mať aspoň také minimálne mzdy ako v štátnych zariadeniach. Pretože keď aj vy pôjdete niektorí do tej nemocnice, tak nebudete pozerať na to, či je súkromná alebo štátna, ale budete vyžadovať, aby tá sestra pre vás urobila čo najviac spolu s lekármi. Zaujímavé, že poradca pána premiéra, pán Dragula to napadol na Ústavnom súde. A platy zdravotných sestier, minimálne mzdové požiadavky nie sú dneska napĺňané. Takže dôchodky, zdravotníctvo, v školstve chýbajú peniaze, chýbajú peniaze v kultúre, v našich múzeách, divadlách, chýbajú peniaze na šport. Dámy a páni, všetci dneska sledujete olympiádu a chceli by ste, aby Slovensko malo viac medailí, viacej úspechov na zimnej olympiáde, aj na letnej olympiáde. Dámy a páni, ten šport potrebuje peniaze, ale keď sa takto budú miliardy eur strácať, tak tie peniaze na šport nezostanú. Dámy a páni, povedal by som ešte o troch kauzách prvej vlády Roberta Fica, ktoré ho dneska dobiehajú, a neviem exaktne tieto kauzy vyčísliť. Prvá kauza je, keď tu v marci roku 2010 do tejto snemovne prišiel pán minister Počiatek a priniesol zákon o tom, že pri spotrebiteľských úveroch sa zrušia horné stropy úrokov, s požehnaním Roberta Fica ako premiéra vlády Slovenskej republiky, lebo najprv to bolo schválené na vláde. Dozoroval to, gestorským výborom bol výbor pre financie, pán Burián bol jeho predseda. Vtedy sa spustil úžernícky klondike na Slovensku. Tisíce ľudí na Slovensku boli okradnutí úžerníkmi, ale legálne s požehnaním SMER-u a Roberta Fica. Stovky ľudí prišli o strechu nad hlavou. Prišli o svoje domy, o svoje byty s požehnaním SMER-u Roberta Fica. Dneska máme milión exekúcií na súdoch, dneska vás to, dámy a páni zo SMER-u, dobieha. Dneska už vidíte, že s tým musíte niečo robiť. Ale čo tí chudáci ľudia, tisíce ľudí, ktorí boli okradnutí, ktorí prišli o tie byty, o domy?! Neviem vyčísliť túto čiastku a mohol by som ju zahrnúť do toho súčtu, ktorý som vám urobil. Dámy a páni, ďalšia kauza, ktorá dobieha a dobehne za chvíľu prvú vládu Roberta Fica, je zákon o štátnom občianstve. Dámy a páni, 701 ľudí prišlo o slovenské štátne občianstvo. Z nich 284 tým, že prijali české občianstvo, 137, že nemecké, 89 rakúske, 60 prijali občianstvo Veľkej Británie a 47 občianstvo maďarské. To vláda Roberta Fica chce vyháňať ľudí zo Slovenska? Inak táto druhá kauza, o ktorej hovorím, bude súvisieť s tou treťou, ktorou budem končiť. Ale ešte vám chcem povedať, ešte raz: vláda Roberta Fica chcela vyháňať občanov Slovenska preč? Prečo by moja mama, ktorá má 75 rokov, je českej národnosti, žije tu 50 rokov, ak by prijala české občianstvo, má prísť o to slovenské? V nedeľu ste sa všetci tešili z Nasti Kuzminovej, že získala zlato pre Slovensko. Dámy a páni, viete o tom, že ak by z nejakých nostalgických dôvodov prijala to ruské občianstvo, že by prišla o to slovenské? A tretia kauza. V septembri 2006 Robert Fico a Robert Kaliňák na tlačovej konferencii tri týždne, opakujem znova, tri týždne po brutálnom útoku v Nitre na Hedvigu Malinovú, tri týždne po tom útoku ju označili za klamárku. Povedali, že sa skutok nestal, zahrali sa vlastne na takých sudcov, prokurátorov a následne celé vyšetrovanie, všetci ich vlastne podriadení, štátne orgány postupovali tak, aby vyhoveli Robertovi Ficovi a Robertovi Kaliňákovi. Dámy a páni, dneska Robert Kaliňák hovorí o tom, čo všetko robí v boji proti extrémizmu. Ale v tom septembri 2006 na tej tlačovej konferencii urobil viac pre extrémistov na Slovensku, pretože im odkázal: nebojte sa, v tej Nitre môžte robiť čo chcete, štátne orgány to ešte aj prikryjú. Dneska po sedem a pol rokoch Hedviga Malinová-Žáková, nie je dokončené vyšetrovanie a ona nechce už žiť na Slovensku a prijala štátne občianstvo maďarské, a preto som povedal, že to súvisí s predchádzajúcou kauzou, a radšej prijala to štátne občianstvo. A je to smutné, že štátna mašinéria, premiér s ministrom vnútra takto zničili život jednej mladej dáme. Dámy a páni, veľmi často počúvam, že vládli ste dva roky. Tak najprv tí, čo to hovoria. Pán minister Kaliňák to dneska hovoril, že sme vládli dva roky. Nech sa naučí počítať! Aj pán Robert Fico nech sa naučí počítať, koľko sme vládli. Ale veľmi často počúvam, prečo ste s tým nič neurobili? Prečo ste to nezmenili? Znova vám zopakujem, ak niekto podpíše PPP projekt na R1, na Pribinu za 3,5 mld. a v tej zmluve sú úroky, penále a poplatky, ktoré by Slovenská republika musela platiť, keby od toho odstúpila, pretože tú zmluvu si veľakrát tí dodávatelia pripravujú, a tá zmluva je tak pripravená, že je nenapadnuteľná, tak sa veľmi ťažko odstupuje od takej zmluvy. Preto sa vraciam tam, kde som hovoril na začiatku aj pri kauze emisie, rozmýšľať a konať treba pred takýmto podpisom takejto nevýhodnej zmluvy, nie po tom, keď už sú zmluvy podpísané a už sa dokopy nedá nič robiť. Takže áno, takisto dotácie pre solárne elektrárne, raz je to podpísané, následne aj táto vláda už dneska nedotuje takto solárne elektrárne, sama videla, že už sa nedá touto cestou ísť. Mimochodom, aby bolo jasné, túto dotáciu pre solárne elektrárne zaplatia všetci občania Slovenska, všetky domácnosti, ktoré platia elektrickú energiu. Takže veľmi ťažko sa od takých zmlúv odstupuje. Preto je farizejské od vás hovoriť, že najprv podpíšete Skytoll, elektronické mýto, R 1 Pribinu, podpíšete dotácie pre elektrárne a poviete, prečo sme nekonali. Aj dnešná mimoriadna schôdza je pre emisnú kauzu. A prečo? Pretože na jeseň bolo ukončené vyšetrovanie, kde sa povedalo, že skutok sa nestal. Preto sme sa chceli pýtať na mimoriadnej schôdzi, odmietli ste ju, mohli sme tu debatovať o tom. O tom je demokracia. Demokracia je debata, diskusia. Robert Fico ale nerád diskutuje. Aj dneska to predviedol. Povie si svoje a odíde preč. Preto som presvedčený o tom, že do prezidentského paláca sa chce ísť skryť. Chce byť tou poistkou pre mecenášov SMER-u, ktorým bude prípadne udeľovať amnestie alebo milosti, a sám bude mať aj pre seba takúto milosť. Preto sme navrhli vyjadriť nedôveru Robertovi Ficovi, ku ktorej sa pripájam. Ďakujem za pozornosť. (Potlesk.)